ຂປລ. ສະຖານທູດສິງກະໂປ ປະຈຳ ສປປ ລາວ ໄດ້ຈັດງານລ້ຽງສະເຫລີມສະຫລອງວັນຊາດສິງກະໂປ ຄົບຮອບ 52 ປີ ຂຶ້ນໃນວັນທີ 10 ສິງຫາ ນີ້ ທີ່ນະຄອນຫລວງວຽງຈັນ, ໂດຍມີທ່ານ ບຸນກອງ ສີຫາວົງ ລັດຖະມົນຕີ ກະຊວງສາທາລະນະສຸກ, ທ່ານ ນາງ ຄຳເພົາ ເອີນທະວັນ ຮອງລັດຖະມົນຕີກະ ຊວງການຕ່າງປະເທດ, ມີບັນດາທູຕານຸທູດ, ຫົວໜ້າກົມ, ຮອງກົມ, ພ້ອມດ້ວຍແຂກຖືກເຊີນ ເຂົ້າຮ່ວມ.
ໃນໂອກາດດັ່ງກ່າວ, ທ່ານ ໂດເມີນິກ ໂກ ເອກອັກຄະລັດຖະທູດວິສາມັນຜູ້ມີອໍານາດເຕັມ ແຫ່ງ ສາທາລະນະລັດ ສິງກະໂປ ປະຈໍາລາວ ກ່າວວ່າ: ການສະເຫລີມສະຫລອງວັນຊາດ ຄົບຮອບ 52 ປີດັ່ງກ່າວ, ເປັນການລະນຶກຫວນຄືນເຖິງສິ່ງທ້າທາຍ, ຄວາມຫຍຸ້ງຍາກຕ່າງໆ ທີ່ພວກເຮົາໄດ້ຜ່ານຜ່າມາ ແລະ ທັງເປັນໂອກາດຊົມເຊີຍຜົນສໍາເລັດ ທີ່ຍາດມາໄດ້ຕະຫລອດໄລຍະທີ່ຜ່ານມາ.
ສາທາລະນະລັດ ສິງກະໂປ ແລະ ສປປ ລາວ ໄດ້ສ້າງຕັ້ງສາຍພົວພັນການທູດນໍາກັນ ປີນີ້ພໍດີຄົບຮອບ 42 ປີ ຊຶ່ງເຫັນວ່າ ສປປ ລາວ ມີຄວາມກ້າວໜ້າດ້ານການພັດທະນາ ຫລາຍໆຢ່າງ. ນັບແຕ່ມື້ສ້າງຕັ້ງສາຍພົວພັນການທູດຮ່ວມກັນ ສອງປະເທດ ລາວ-ສິງກະໂປ ກໍໄດ້ມີການແລກປ່ຽນການຢ້ຽມຢາມຂອງຄະນະຜູ້ແທນຂັ້ນສູງ ເຊິ່ງກັນ ແລະ ກັນ ມີການຕິດຕໍ່ພົວພັນກັນຂອງນັກທຸລະກິດ, ການທ່ອງທ່ຽວ ແລະ ການສຶກສາ. ໃນປີຜ່ານມາ ມີນັກຮຽນອາສາສະໝັກຫລາຍກວ່າ 500 ຄົນ ໄດ້ເດີນທາງມາຊ່ວຍ ເຫລືອຊຸມຊົນ ແລະ ອື່ນໆ.
ທ່ານ ໂດເມີນິກ ໂກ ກ່າວຕື່ມວ່າ: ສິງກະໂປ ໃຫ້ຄວາມເຊື່ອໝັ້ນວ່າ ຈະສືບຕໍ່ໃຫ້ການສະໜັບສະໜູນຊ່ວຍເຫລືອລາວ ໃນການພັດທະນາ. ດັ່ງຄໍາເວົ້າ ຂອງ ທ່ານນາຍົກລັດຖະມົນຕີ Lee Hsien Loong ເຄີຍໄດ້ກ່າວກັບທ່ານ ທອງລຸນ ສີສຸລິດ ນາຍົກລັດຖະ ມົນຕີ ແຫ່ງ ສປປ ລາວ ວ່າ: ສິງກະໂປຕ້ອງການມີສ່ວນຮ່ວມ ໃນການພັດທະນາຂອງ ສປປ ລາວ.
ຂ່າວ: ຂັນໄຊ, ພາບ:ສິດ
ເນື້ອໃນ: ຂປລ